**Tlačová správa**

V Piešťanoch, 18. mája 2024

**APPA - 15 rokov pomoci a tisíce podporených detí a dospelých**

Rehabilitácie, zdravotné pomôcky, bezbariérové úpravy bývania, špeciálne operácie, mobilita – reálna pomoc rodinám, v ktorých žije zdravotne znevýhodnené dieťa alebo dospelý. Vzdelávacie aktivity, súťaže a iné aktivity pre radosť tam, kde jej je pomenej. 2 % z daní, projekty s partnermi, vlastné charitatívne aktivity, verejné zbierky, charitatívna mobilná aplikácia, charitatívny aukčný salón, golfový turnaj a mnoho ďalších aktivít – to všetko je občianske združenie [APPA](http://www.appa.sk).

APPA je jednou z najaktívnejších charitatívnych organizácií na Slovensku, ktorá už 15 rokov poskytuje transparentnú pomoc, podporu a poradenstvo rodinám na ceste za dôstojnejším životom. V Klube APPA združuje viac ako 1.200 rodín z celého Slovenska a od založenia sa riadi mottom [„Pomoc je naše poslanie“](https://appa.sk/pomoc-potrebuju/).

**Rozširovanie pomoci v priebehu** **rokov**

Asociácia APPA vznikla 18. mája 2009. V krátkom čase sa stala oficiálnym prijímateľom asignácie 2 % z daní. V roku 2011 prepojila charitu s umením a začala písať tradíciu [Charitatívneho aukčného salóna APPA](https://aukcia.appa.sk/), ktorý sa koná každý rok a má za sebou 13. úspešných ročníkov. V roku 2013 prichádza s prvým charitatívnym stolovým kalendárom v spolupráci s fotografkou Katkou Rogelovou – Husenicovou. Projekt, ktorého patrónkou bola moderátorka Adela Vinczeová, pretrval jedno desaťročie. Za ten čas sa podarilo odfotografovať viac ako 520 detí a vytlačiť takmer 45.000 kusov kalendárov určených na pomoc rodinám v APPA. V roku 2016 uzrel svetlo sveta prvý nástenný umelecký kalendár APPA ako výber toho najlepšieho zo slovenského súčasného umenia.

V roku 2017 APPA rozšírila spektrum pomoci na všetko, čo človek s telesným znevýhodnením, či jeho rodina potrebuje. Podarilo sa zorganizovať sériu vzdelávacích víkendov pre členské rodiny. Asociácia získala oprávnenie organizovať verejné zbierky na celom území Slovenska a rozšírila formu podpory aj prostredníctvom darcovskej DMSky. K projektom finančných partnerov pribudli aktivity pre radosť členov Klubu APPA.

V roku 2019 s oslavami desiateho výročia združenia prišiel prvý rekord v asignácii 2 % z daní a APPA získala viac ako 1.000.000 eur, ktoré boli na 100 % využité na podporu telesne znevýhodnených detí a dospelých. Združenie aktívne podporuje aj parašportovcov – paraveslárom venovala v roku 2020 prvý bezbariérový skif na Slovensku. V súvislosti so situáciou na Ukrajine sa v roku 2022 aktívne podieľala na pomoci ukrajinským rodinám s telesne znevýhodnenými deťmi utekajúcimi pred vojnou v ich krajine. V roku 2023 spôsobila doslova malú revolúciu v oblasti charity na Slovensku APPkA – prvá charitatívna mobilná aplikácia, ktorá mení pohyb na finančnú pomoc. V roku 2024 APPA rozšírila svoju činnosť aj o podporu iných neziskových organizácií.

**Už 15 rokov pomáhame tam, kde želania nestačia**

Prevažná časť rodín združených v Kube APPA je odkázaná na finančnú pomoc, z ktorej si hradia zdravotné pomôcky, rehabilitácie, ale aj veľa ďalších potrebných vecí, o ktorých zdravý človek často ani netuší. Možností, ako im pomôcť, je niekoľko. Pridajte sa k nám a pomôžte k lepšiemu životu!

**Kontakt:** Mgr. Katarína Beňová, copywriter, +421918432878, [benova@appa.sk](mailto:benova@appa.sk)